
בין זיכרון לשכחה

מערך שיעור ליום הזיכרון לשבעה באוקטובר
ספרות ממלכתי

אירועי השבעה באוקטובר זעזעו את המדינה והותירו כאב ואובדן בחייהם של יחידים, משפחות וקהילות. ביום הזיכרון אנו זוכרים את הנרצחים ואת הנופלים, את סבלם של מי שנחטפו ואת כל מי שנפגעו. לצד הזיכרון, אנו נותנים מקום להתמודדות המתמשכת, לשיקום ולתקווה. מתוך כך נבקש לעסוק בקשר שבין זיכרון לשכחה ובדרכים שבהן הספרות מאפשרת לזכור, להנציח ולתת ביטוי לכאב.
כיצד נציין את יום הזיכרון לשבעה באוקטובר, ובאילו דרכים נוכל לזכור ולהנציח את הנרצחים ואת הנופלים?
פעילות מקדימה:
הקריאו בפני התלמידים את השיר הבא: 
קישור לשיר "בחיי, בחיי" / יהודה עמיחי מתוך פתוח, סגור, פתוח - שיר מס' 7. 
שאלות מנחות לתחילת הדיון:
· איזו תמונה עולה לכם לראש למקרא שיר זה? 
· מהם שני הניגודים המתוארים בשיר? וכיצד הם מיוצגים/מעוצבים בשיר? 
· מה יחסו של הדובר בשיר למושג ה"זיכרון" וה"שכחה"?
· מה דעתכם, על שני מושגים אלה? האם מדובר באמת בניגודים או שמא במושגים שמשלימים זה את זה? 




דיון: 
אין חובה לשתף בזיכרון אישי; אפשר להתייחס לשאלה באופן כללי או באמצעות דוגמה ספרותית.
אם היו מציעים לכם כדור לבליעה שמוחק את כל הזיכרונות הרעים שצברתם במהלך חייכם ושמשכיח את הדברים הרעים שקרו לכם, האם הייתם נוטלים אותו? 
מי בעד ומי נגד, ומדוע?
נקודות למחשבה: 
· מדוע זה טוב לזכור או מדוע יותר טוב לשכוח?
· מה עושה לנו הזיכרון של הדברים הרעים שקורים לנו? האם הוא מחשל אותנו ומעצב את זהותנו? האם הזיכרונות הרעים הופכים אותנו לבני אדם חזקים וטובים יותר? או שמא הם מחלישים אותנו ומוטב שנשכח זיכרונות אלה? 
· מהם היתרונות בלזכור? לא לחזור על טעויות העבר, לפתח רגשות של אמפתיה כלפי האחר וכו'.  

בהקשר לזיכרון השבעה באוקטובר, עולה השאלה כיצד לשמר את זיכרון האירועים ולתת מקום לכאב, לצד הצורך להמשיך בחיים. על המתח שבין זיכרון לשכחה כתב ברל כצנלסון: "שני כוחות ניתנו לנו: זיכרון ושכחה. אי אפשר לנו בלעדי שניהם. אילו לא היה לעולם אלא זיכרון, מה היה גורלנו? היינו כורעים תחת משא הזיכרונות. היינו נעשים עבדים לזיכרוננו, לאבות אבותינו. קלסתר פנינו לא היה אז אלא העתק של דורות עברו. ואילו הייתה השכחה משתלטת בנו כליל - כלום היה עוד מקום לתרבות, למדע, להכרה עצמית, לחיי נפש? (ברל כצנלסון, "מהפכה ומסורת", מתוך: במבחן, תל-אביב, תרצ"ב). 
לדידו של כצנלסון, הזיכרון והשכחה הם מנגנונים משולבים שקשה להפריד אותם אחד מהשני. אין האחד מתקיים ללא השני. שקיעה בזיכרונות לא תאפשר תנועה קדימה, ואילו שכחה מוחלטת תוביל לניתוק האדם משורשיו ומזהותו.  
השבעה באוקטובר הוא אירוע מכונן ברמה הלאומית. האם לא מוטלת עלינו החובה לזכור ולא לשכוח את החפים מפשע שנרצחו בביתם ואת החיילים ואנשי כוחות הביטחון שהקריבו את חייהם על מנת להבטיח את ביטחוננו? חובה מוסרית זו ראוי שתיחקק על לוחות ליבנו בדומה לציווי מספר דברים (ד', ט'):" רַק הִשָּׁמֶר לְךָ וּשְׁמֹר נַפְשְׁךָ מְאֹד, פֶּן-תִּשְׁכַּח אֶת-הַדְּבָרִים אֲשֶׁר-רָאוּ עֵינֶיךָ וּפֶן-יָסוּרוּ מִלְּבָבְךָ, כֹּל, יְמֵי חַיֶּיךָ; וְהוֹדַעְתָּם לְבָנֶיךָ, וְלִבְנֵי בָנֶיך".

 
 ישנן דרכים רבות ומגוונות להנצחה. משפחות רבות וגופים רבים בחרו בדרכים שונות להנציח את זכר יקירם על מנת שיישאר בתודעת הרבים וזכרונו לא יתפוגג. הרצון הוא להבליט את הטוב והמיוחד באדם שאיננו עוד. כמו גם שירים רבים נכתבו בהשראת האירועים הקשים כשרוח התקווה נישאת מעליהם. להלן דוגמה לשיר כזה. 
מזה שבועות אני מדממת שירים / איריס אליה-כהן 
אֲנִי קוֹרֵאת לַקֹּבֶץ "יָגוֹן"
מוֹחֶקֶת
קוֹרֵאת לוֹ "אוֹקְטוֹבֶּר"
מְשַׁנָּה לְ"שִׁבְעָה"
מַחֲלִיפָה לְ"תְּהוֹם"
מְשַׁנָּה: "תְּהוֹמוֹת"
קוֹרֵאת לוֹ "כִּשְׁאוֹל"
קוֹרֵאת לוֹ "תִּקְוָה"
מוֹרָה לַמַּחְשֵׁב שֶׁיִּזְכֹּר
הוּא עוֹנֶה לִי "שׁוֹמֵר אֶת תִּקְוָה"
בשיר זה הדוברת מתלבטת כיצד לזכור את אירועי השבעה באוקטובר. מהם הלבטים שלה? וכיצד היא מגיעה להכרעה? מה היא מבקשת לזכור? 
בהקשר זה מצורף ההספד שנשאה רייצ'ל גולדברג-פולין לבנה בהלוויה שלו. 
https://www.israelhayom.co.il/news/local/article/16372309
(מושגים כמו הכרת הטוב, הסתכלות על חצי הכוס המלאה, התקווה לימים טובים יותר). 



מושג הזמן לצד הזיכרון
אובדן של אדם קרוב עשוי לעורר תחושה שהזמן נעצר. הציור של סלבדור דאלי מזמין להתבונן בחוויה הסובייקטיבית של הזמן. יצירת אמנות שממחישה טענה זו היא ציורו הנודע של סלבדור דאלי "התמדתו של הזיכרון" The Persistence of Memory  1931
קישור לתמונה
· התבוננו בציור ותארו מה אתם רואים. 
· איזו אווירה עולה מהציור? 
· מה מסמלים לדעתכם השעונים הנמסים? 

דרכי הנצחה 
· אתר להנצחת 70 הנרצחים בעיר שדרות: 31 תושבי העיר והשאר אנשי כוחות הביטחון שהגנו עליה. 
https://www.ynet.co.il/news/article/b100flx4t0
· סמ"ר רגב אמר ז"ל שנפל בקרב בכיסופים בשבעה באוקטובר אמר לפני מותו: "כשאיהרג בקרב, תנציחו אותי במעשים ולא באנדרטאות". הוריו הקימו לזכרו מכינה קדם צבאית מתוך מטרה לחנך את דור המנהיגים הבא. 
https://www.ynet.co.il/activism/article/yokra14058482
· ענת צקוני, בתו של דוד (קצ'קו) קציר מכפר עזה שנרצח בשבעה באוקטובר, חיברה ספר ילדים ("סבא טרקטור לא נרדם") להנצחת אביה. 
https://www.ynet.co.il/activism/article/sklhmxpor#autoplay?utm_source=ynet.co.il&utm_medium=Share&utm_campaign=copy_url
הוריו של סמ"ר יאיר ניפוסי ז"ל, שנפל בצפון רצועת עזה, החליטו להקים לזכרו שביל הליכה מהבית שביישוב עדי לבית הספר שבו למד בקיבוץ הרדוף.
.https://www.ynet.co.il/activism/article/h1dou698a#autoplay


שאלה לדיון: 
· מהי לדעתכם הדרך הראויה והיעילה ביותר להנציח ולזכור את אלה שאינם עוד איתנו? 
· הציעו דרך מקורית משלכם לזכור ולא לשכוח את קורבנות המלחמה. 

הצגת פרויקט ההנצחה "ושירת חייו באמצע נפסקה" (ח.נ. ביאליק) לתלמידי ובוגרי בתיה"ס שנרצחו בשבעה באוקטובר או נפלו במהלך מלחמת "חרבות ברזל". 
https://padlet.com/galittoledo/padlet-ri4w2g1e8frgbyyx/wish/0BA3ZpO85L1dQnPb

